Kuulemismenettelystä vastaavan neuvonantajan loppukertomus asiassa COMP/M.2706 - Carnival Corporation/P & O Princess Cruises (laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen 2001/462/EY, EHTY 15 artiklan mukaisesti (EYVL L 162, 19.6.2001, s. 21)) (ETA:n kannalta merkityksellinen teksti)



Virallinen lehti nro C 233 , 30/09/2003 s. 0012 - 0012



Kuulemismenettelystä vastaavan neuvonantajan loppukertomus asiassa COMP/M.2706 - Carnival Corporation/P & O Princess Cruises (laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen 2001/462/EY, EHTY 15 artiklan mukaisesti (EYVL L 162, 19.6.2001, s. 21)) (2003/C 233/09) (ETA:n kannalta merkityksellinen teksti) Asetuksen (ETY) N:o 4064/89 8 artiklan 2 kohdan mukaisesti komissiolle toimitetun päätösluonnoksen perusteella on tehtävä joitakin huomautuksia, jotka koskevat oikeutta tulla kuulluksi. Tarkastelun kohteena olevalla keskittymähankkeella on asianomaisten osapuolten oikeuksiin vaikuttava erityispiirre, joka johtuu siitä, että kaksi yritystä kilpailee markkinoilla keskenään hankkiakseen määräysvallan hankkeen kohteena olevassa yrityksessä. Tämä tilanne on luonut ilmapiirin, jossa molemmat kilpailevat yritykset ovat olleet hyvin haluttomia antamaan tietoja muille osapuolille. Tämä on puolestaan aiheuttanut sen, että tietojen saantiin oikeutetuilla yrityksillä, etenkin Carnival Corporation -yrityksellä, on ollut ongelmia tiedonsaantioikeutensa käyttämisessä. Nämä ongelmat on ratkaistu komission ja kyseisten yritysten välisin lukuisin kirjein ja sähköpostein sitä mukaa kun niitä on ilmennyt. Carnival-yritykselle annettiin lisäaikaa väitetiedoksiantoon vastaamiseen, koska kohdeyritykseen liittyviä tietoja, jotka yleensä toimitetaan mahdolliselle ostajalle ilmoituksen tekemistä varten, ei ollut toimitettu vihamielisen julkisen ostotarjouksen yhteydessä. Ilmoituksen tehneellä Carnival-yrityksellä ja asianomaisena osapuolena olevalla P & O Princess Cruises -yrityksellä oli oikeus huomautusten esittämiseen suullisesti virallisessa kuulemismenettelyssä asetuksen (EY) N:o 447/98 14 artikaln 1 ja 2 kohdan mukaisesti. Ne luopuivat tästä oikeudestaan nimenomaisesti. Kolmansien osapuolten oikeus tulla kuulluksi poikkeaa edellä mainittujen osapuolten vastaavasta oikeudesta ja on sitä suppeampi, koska kolmannet ovat vain välillisesti osallisina hankkeessa. Tätä koskevat erot lainsäätäjän lähestymistavassa käyvät ilmi asetuksen (EY) N:o 447/98 johdanto-osan 9-14 kappaleista. Asetuksen (EY) N:o 447/98 16 artiklan 1 kohdassa, joka perustuu asetuksen (ETY) N:o 4064/89 18 artiklan 4 kohtaan, säädetään, että kolmansilla on oikeus saada kirjallisesti tiedot menettelyn luonteesta ja kohteesta, jos ne pystyvät osoittamaan, että niillä on asiassa riitävä intressi, jotta ne voisivat esittää kirjalliset huomautuksensa ja tarvittaessa osallistua viralliseen kuulemismenettelyyn. Tarkasteltavana olevassa tapauksessa Royal Caribbean Cruises Limited -yritys pyysi kirjallisesti kuulemismenettelystä vastaavaa neuvonantajaa järjestämään virallisen kuulemisen, johon sillä olisi oikeus osallistua, vaikka osapuolet eivät pyytäisikään kuulemista. Yrityksellä olisi ollut riittävän intressin perusteella oikeus osallistua asianomaisena kolmantena osapuolena kuulemiseen, jos jompikumpi asetuksen (EY) N:o 447/98 14 artiklan 1 ja 2 kohdassa tarkoitetuista osapuolista olisi pyytänyt kuulemista. Näin ei kuitenkaan tapahtunut. Tarkasteltavana olevaan asiaan liittyvät kolmannet osapuolet eivät kuitenkaan ole millään tavoin oikeutettuja vaatimaan komissiolta virallisen kuulemisen järjestämistä. Vaikka tätä Royal Caribbean -yrityksen esittämää pyyntöä ei ole hyväksytty, on huomattava, että yritystä on kuultu täysimittaisesti tavalla, joka vastaa sen asemaa kolmantena osapuolena asiassa. Edellä mainittu yritys on useaan kertaan antanut komissiolle kirjallisesti tiedoksi yksityiskohtaiset näkemyksensä kaikista asiaan liittyvistä olosuhteista. Lisäksi jos Royal Caribbean -yrityksen oikeutta tulla kuulluksi olisi sovellettu tiukasti tulkiten, sille olisi asetuksen (EY) N:o 447/98 mukaisesti annettu tiedoksi ainoastaan suppeat tiedot menettelyn luonteesta ja kohteesta. Royal Caribbean -yritys sai kuitenkin Carnival-yrityksen suostumuksesta jäljennöksen väitetiedoksiannon julkisesta toisinnosta. Näin ollen voidaan todeta, että ilmoituksen tehnyt osapuoli Carnival, asianomainen osapuoli P & O Princess ja kolmannet osapuolet, erityisesti Royal Caribbean, ovat sääntöjenmukaisesti voineet käyttää oikeuttaan tulla kuulluksi tässä asiassa. Tehty Brysselissä 23. heinäkuuta 2002. Serge Durande